12 organitzacions del sector social i d'atenció a les persones han signat aquest dilluns un manifest unitari per demanar al Govern una millor inversió que garanteixi la qualitat dels serveis que presten. Entitats, patronals i sindicats han volgut fer front comú per instar a les forces polítiques a superar ''l'infrafinançament crònic'' del sector. Per això, exigeixen uns pressupostos ''socials'' per al 2020 que superin la congelació de tarifes i permetin millorar convenis col·lectius equiparant les condicions laborals de tots els professionals del sector, així com un pla de treball que modifiqui la inversió actual del 0,5% del PIB fins al 2% en aquest sector com a objectiu en  un període aproximat de 7 anys.   Les dotze organitzacions s'han constituït en una mesa unitària per reclamar doncs, a l'executiu català, uns pressupostos per al 2020 que puguin assegurar el desplegament de determinades polítiques socials, com són la dependència, la Renda Garantida de Ciutadania, l'habitatge social o la llei de drets i oportunitats en la infància, entre altres, i que reverteixin ''de forma immediata'' la situació ''d'infrafinançament crònic'' del sector que pateix les tarifes congelades des de fa deu anys.   Per la presidenta de l'Associació Catalana de Recursos Assistencials (ACRA), Cinta Pascual, actualment es donen dues oportunitats per revertir aquesta situació. D'una banda, el disseny del pla estratègic del sector, i de l'altra, els pressupostos. Per Pascual i la mesa unitària, hi ha l'oportunitat que l'administració entengui que els comptes per al 2020 han de ''recollir la foto no fàcil de tenir'' de tots els representants del sector. ''Si no som capaços de trobar uns pressupostos diferents'', ha dit Pascual, ''tenim un problema de fons''.  Els nous comptes haurien de servir doncs, per actualitzar les tarifes que cobren les entitats i alhora, millorar les condicions de treball dels empleats d'aquests serveis, dones en un 75% dels casos. Per la secretària de Polítiques Socials d'UGT Catalunya, Enriqueta Durán, cal que l'administració entengui aquesta situació ''ortopèdica'' que fa que sindicats i patronals ''vagin de la mà''. Creu que el Govern ha d'entendre que ''alguna cosa no estan podent fer bé'' i que detecti que això ''és urgent, sinó emergent''.  Per la mesa unitària, s'ha de poder avançar cap a l'equiparació de condicions laborals de tots els professionals dels sectors, independentment de la forma de gestió, directa o externalitzada i han proposat els convenis del SISCAT, en el sector salut, com a marc normatiu. Durán ha posat d'exemple que una gerocultora que treballa a un centre públic cobra de mitjana, 600 euros més al mes que una personal del mateix perfil que treballa en un centre de gestió delegada. També demanen que no hi hagi cap salari per sota dels 14.000 euros anuals. En una línia similar s'ha posicionat Toni Mora, de CCOO, que ha demanat compromisos ''mutus'' de les parts.  Negociació política La mesa unitària ja ha fet arribar el manifest al president de la Generalitat, Quim Torra, al vicepresident, Pere Aragonès, i al conseller de Treball, Afers Socials i Famílies, Chakir El Homrani, i que té previst enviar-lo els propers dies als grups parlamentaris. Joan Segarra, president de la Confederació del Tercer Sector ha reconegut que esperen una reunió ''el més immediata possible'' perquè ''la urgència és màxima'' i volen explicar la situació ''de primera mà''. En funció de la resposta, ha dit Segarra, es treballaran noves accions. Per Segarra la mesa unitària ''no és puntual''. Tot i la neix amb ''la voluntat de desfer-se'', seguirà treballant conjuntament mentre que hi hagi una resposta a les demandes de les organitzacions que la conformen. Les entitats han denunciat que la situació actual ha obligat a donar resposta a determinats problemes, com l'arribada de joves sense referents, amb ''condicions que no corresponien'' , tot i no tenir marge per retallar sous, pels convenis fixats, o ràtios.  Divergències davant la ''llei aragonès'' Les diferents organitzacions s'han posat d'acord per exigir aquests pressupostos però tenen diferents lectures de la llei de contractació de serveis a les persones, anomenada ''llei Aragonès''. Per Cinta Pascual, de l'ACRA, és un ''altre debat'' però ha defensat que si no en la contractació no entra ''a la subhasta'' és positiu perquè ''la qualitat passarà per davant del preu''. Per Pascual, és un bon canvi sobretot tenint en compte el ''tsunami demogràfic'' previst pels propers anys, amb  més gent per atendre. Des de CCOO, Toni Mora ha destacat que la llei encara està oberta i que ''necessitat uns retocs''. Mentre que ASADE, ha destacat que cal complir les directives comunitàries i vetllar per la qualitat del servei i no discriminar pel tipus d'empresa.

Summary: El sector social i d'atenció a les persones s'uneix per reclamar més inversió per garantir la qualitat dels serveis


L'Assemblea Nacional Catalana (ANC) ha assegurat que cada dia sense anul·lació de la sentència de l'1-O es vulneren drets fonamentals "amb la complicitat de la judicatura i el govern espanyol". Després que les juntes de tractament hagin proposat el tercer grau per als presos independentistes, l'entitat independentista ha recordat que es tracta d'un dret penitenciari. "Un petit alleujament per a les famílies, però de cap manera una solució", han recordat a través de Twitter.

Summary: L'ANC lamenta la vulneració de drets fonamentals mentre no s'anul·la la sentència de l'1-O


El negociador de la Unió Europea pel Brexit, Michel Barnier, ha reclamat aquest dimecres més claredat al govern britànic per poder "avançar" en les negociacions. "Hem de saber l'opinió del Regne Unit en cada tema per poder progressar", ha dit, advertint que "el rellotge està en marxa". En una roda de premsa a Brussel·les prèvia a la segona ronda de converses, que començarà dilluns, Barnier també ha advertit que els plantejaments fets fins ara per la primera ministra, Theresa May, sobre els drets dels europeus residents al Regne Unit són insuficients. "El posicionament britànic no permet a aquestes persones continuar vivint com fins ara", ha lamentat Barnier, exigint que després del Brexit "els ciutadans de la UE al Regne Unit tinguin els mateixos drets que els britànics que viuen a la UE".  El negociador europeu per la sortida del Regne Unit també ha confirmat que dijous es reunirà amb el líder de l'oposició britànic, Jeremy Corbyn, i els primers ministres d'Escòcia i Gal·les, Nicola Sturgeon i Carwyn Jones. "Sempre he deixat clar que vull escoltar els diversos punts de vista en el debat britànic", ha admès el francès, remarcant, però, que "només" negociarà amb la primera ministra May.  "El nostre equip està preparat, jo estic preparat", ha reiterat Barnier, que ha aposat per negociar, si cal, "dia i nit, durant els caps de setmana". Entre les prioritats de Brussel·les, la de protegir els drets dels ciutadans europeus residents al Regne Unit. L'última proposta britànica, que preveu garantir els drets als que poden demostrar que són al país des de fa 5 anys, no satisfà Brussel·les, especialment perquè el govern de May vol imposar restriccions en el reagrupament familiar. Segons Barnier, en aquesta qüestió es veuen "clarament les diferències" entre la posició britànica i l'europea.  Una altra de les qüestions que Brussel·les vol abordar immediatament amb Londres és la de la factura que el govern britànic haurà de pagar a la UE per la seva sortida. "No és un xantatge", ha reiterat Barnier. Segons el francès, és "indispensable" que el Regne Unit "reconegui l'existència d'obligacions financeres" que deriven de la seva pertinença a la UE i dels marcs pressupostaris plurianuals.  Per Barnier, avançar en les negociacions sobre el pagament final de sortida permetrà establir "confiança" entre Londres i Brussel·les. "Com construeixes una relació, basada en el comerç, la seguretat i la defensa i altres temes, com les universitats? Com la construeixes a llarg termini i de forma duradora si no hi ha confiança en el país?", s'ha preguntat Barnier.

Summary: Barnier reclama "saber l'opinió" del govern britànic sobre el 'Brexit' per "poder avançar"


Aquesta setmana acaba la recol·lecció de la pera conference de les parcel·les incloses en la Denominació d'Origen Protegida Pera de Lleida. Aquesta és la pera més tardana de les varietats que inclou la DOP i representa un 66% del total recol·lectat, mentre que la llimonera representa un 18% i la blanquilla, un 16%. Les previsions de collita que formen part de la Denominació passaran dels 16 milions de quilos de peres per a la campanya 2019-2020 de les quals aproximadament tres quartes parts (10 milions de quilos) compliran els estrictes requisits de la DOP i podran ser venudes sota la marca DOP Pera de Lleida. Després d'una primavera amb oscil·lacions de temperatura i l'onada de calor de l'estiu, la propera campanya de la DOP es preveu bona, amb una fruita de gran calibre, amb russeting (en el cas de la conference) i un elevat contingut en sucre. L'actual president del Consell Regulador de la DOP Pera de Lleida, Gerard Pujol, està convençut que pot ser una campanya amb una pera de molt bona qualitat i ha assegurat que el departament comercial està ''treballant i tancant acords per augmentar la presència de la DOP en més superfícies comercials''. Així mateix, ha dit que enguany duplicaran el pressupost de màrqueting per donar a conèixer la marca entre la població a través de ''diferents promocions que anunciarem aviat''.

Summary: La DOP Pera de Lleida disposarà de més de 10 milions de quilos de fruita certificada per a la propera campanya


'Les quatre estacions' de  Vivaldi revisitades amb música electrònica per Max Richter va ser número 1 a la llista de iTunes durant l'any 2012 i aquest treball s'ha pogut escoltar en concert aquest dijous als jardins del TNC en el marc del Cruïlla XXS. L'actuació sorgeix de la unió el Gran Teatre del Liceu i el festival i ha estat interpretada per l'Ensemble de l'Orquestra Simfònica del Liceu i Kai Gleusteen com a solista i director, sense la presència de Max Richter. El concert tornarà al mateix espai aquest divendres. Aquest ensemble, que s'ha pogut escoltar aquest dijous, està formada per 18 músics.  El productor i pianista va ser convidat a revisar obres del passat des del present, una revisió de la música clàssica des de l'òptica del segle XX. L'autor de 'Sleep' incorpora a l'obra de Vivaldi una molt subtil música electrònica, que és la que s'ha pogut escoltar al concert d'aquest dijous i que es repetirà aquest divendres.   El públic, amb la mascareta posada, ha omplert les taules i cadires repartides als jardins del TNC en aquest concert que forma part de la programació del Cruïlla XXS. Mitja hora abans de l'actuació, s'ha organitzat una conversa amb Enric Batlle en el marc del Cruïlla Talks.

Summary: 'Les quatre estacions' revisitades per Max Richter impregnen l'atmosfera dels jardins del TNC en el marc del Cruïlla XXS


El sotsinspector dels Mossos d'Esquadra que va dirigir la investigació i el registre del Palau de la Música ha explicat que en l'escorcoll van trobar pistes d'una caixa forta de l'entitat en una oficina de Caixa Catalunya. Quan la van anar a obrir, van trobar uns 1,8 milions d'euros en bitllets de 500. Uns 1,5 milions estaven en feixos perfectament ordenats, i la resta repartits en quatre sobres a nom de "Millet fill", Elisabet Barberà, secretària seva, Fundació del Palau i un altre en blanc. El mosso ho ha assegurat durant la seva declaració com a testimoni en el judici del 'cas Palau', aquest dimecres. El cap de la investigació ha explicat que arran de la investigació de l'Agència Tributària, van comprovar que algunes factures presentades pel Palau per justificar sortides de diners en efectiu no tenien sentit, perquè en algun cas eren d'empreses que estaven suposadament administrades per una dona ja morta, no tenien activitat o estaven en liquidació. Una factura del 2003, per exemple, estava impresa per una impremta que es va crear el 2004. Altres empreses van admetre posteriorment que mai van cobrar diners en metàl·lic tot i les afirmacions del Palau, i alguns empresaris van reconèixer que havien canviat conceptes i dates de les factures per indicacions de Jordi Montull. Després ha declarat un caporal que també va estar present a l'escorcoll del Palau, que va veure com Gemma Montull treia un 'pen-drive' del seu ordinador i se'l guardava a la bossa de mà. El policia li va reclamar, el va decomissar i va fer constar l'incident en acta. D'altra banda, a l'inici de la sessió el tribunal ha anunciat que l'advocat Miquel Roca i Junyent no haurà de declarar com a testimoni, ja que l'única part processal que l'havia sol·licitat, la defensa de Millet, hi ha renunciat. També s'han renunciat a alguns pèrits i altres testimonis. A més, dos acusats, Miguel Giménez Salinas i Juan Manuel Parra, que van admetre haver treballat per a CDC però pagant el Palau, podran absentar-se de la resta de sessions del judici. Per la seva banda, Millet i Montull seran explorats per un metge forense per si també poden absentar-se de les sessions per motius de salut.

Summary: Un sotsinspector dels Mossos assegura que van trobar 1,8 milions en bitllets de 500 en una caixa forta del Palau


L'aparcament d'enllaç amb el servei de bus de l'Hospital Verge de la Cinta de Tortosa és, des d'aquest divendres, gratuït per a tots els usuaris. El pàrquing era de pagament des del passat octubre però resultava gratuït a aquelles persones que utilitzaven el bus llançadora per a anar al centre hospitalari, una mesura que pretenia ser dissuasiva i reduir el nombre de vehicles aparcats a l'entorn de l'hospital. Tanmateix, l'ús des de la seva posada en marxa ha estat escàs i l'oposició ja n'havia demanat la gratuïtat al ple del febrer. L'Ajuntament de Tortosa i el Departament de Territori i Sostenibilitat, que el va construir per 270.000 euros, preveien revisar un canvi del sistema i si calia fer-lo gratuït el proper mes d'abril, després de 6 mesos de funcionament. Finalment, el consistori ha demanat avançar l'obertura arran de l'avaria d'una de les tanques d'entrada i sortida i aprofitant que pot ser d'utilitat per als visitants de la cuitat durant la Setmana Santa.  L'aparcament de la plaça del Bimil·lenari s'havia estrenat al mes de juliol, coincidint amb la celebració de la Festa del Renaixement. Va ser gratuït i lliure fins al mes d'octubre quan es va posar en funcionament com aparcament d'enllaç amb l'Hospital Verge de la Cinta de Tortosa. Els usuaris podien no pagaven si utilitzaven la línia urbana L2 i el bus llançadora que connecta el barri del Temple amb el centre hospitalari, amb freqüències de busos cada 15 minuts. Calia validar el tiquet a la màquina expenedora de l'Hospital.  En canvi, l'ús que se n'ha fet aquests darrers mesos ha estat molt escàs. "No hi ha hagut ús, l'ha utilitzat gent però no ha tingut l'ús que es considerava adient", ha reconegut l'alcaldessa de Tortosa, Meritxell Roigé. A finals de 2017, l'Ajuntament de Tortosa ja va apuntar la possibilitat de replantejar la gratuïtat del pàrquing però s'havia emplaçat amb el Departament de Territori i Sostenibilitat ha revisar-ho al mes d'abril, als 6 mesos de funcionament. "En un o dos mesos les coses no es veuen si realment funcionen i esperàvem al sis mesos per veure què. Vam demanar que si no s'usava, s'obrís i Territori havia dit que sí", ha explicat Roigé.  Ara aquesta decisió s'ha avançat perquè una de les barreres de tancament del pàrquing s'ha avariat i l'Ajuntament de Tortosa ha aprofitat per demanar que s'accelerés el replantejament i convertir-lo en un aparcament lliure. "No valia la pena que el Departament de la Generalitat gastés més recursos en reparar la tanca quan es pot obrir perquè els sis mesos es compleixen a meitat abril. A més a més, tenim la Setmana Santa aquí i esperem bastants visitants", ha apuntat l'alcaldessa. "Ens hem trobat amb una zona de l'entrada de Tortosa urbanitzada i un nou aparcament dissuasiu que ens suposa tenir 118 places més d'aparcament gratuït i d'accés lliure i com a ciutat estem satisfets perquè, a més a més, ens ha costat ni un euros als tortosins i tortosines", ha afegit.  Després de Setmana Santa es desmantellaran les barreres i els màquines expenedores. Els bus llançadora continuarà funcionant a un cost d'1 euro per viatge. El canvi de gestió de l'aparcament no suposarà cap compensació ja es feia a través de l'empresa pública Cimalsa i amb la col·laboració de l'empresa municipal Gumtsa per fer el control de la recollida de la recaptació.  Moció rebutjada al febrer El primer grup de l'oposició a l'Ajuntament, Movem Tortosa, va presentar una moció al ple ordinari del mes de febrer per demanar la gratuïtat de l'aparcament i denunciar el que consideren "un fracàs". En un comunicat aquest divendres, lamenten que l'alcaldessa és vulgui "penjar una medalla" i acusa de "cinisme i arrogància" Roigé i l'equip de govern del PDeCAT i ERC, ja que van votar en contra de la moció que havia presentat aquest grup municipal amb l'argument que calia esperar sis mesos.  Movem Tortosa ha aprofitat per assenyalar que el bus llançadora que uneix aquest aparcament amb l'hospital no està adaptat per a persones amb mobilitat reduïda i ho qualifiquen com una demostració de la "manca de planificació i serietat" del govern municipal.

Summary: L'aparcament d'enllaç amb l'Hospital de Tortosa deixa de ser de pagament donat l'escàs ús que se'n feia


Els pagesos catalans han recol•lectat aquest 2019 un total de 793.888 tones de cereal, un 33% menys que l'any passat. El motiu, segons han explicat des de l'Associació Agrària de Joves Agricultors és el canvi climàtic. Les fortes pluges de la tardor van retardar la sembra i, després, durant l'hivern, no va ploure en tres mesos. La presidenta d'ASAJA, Rosa Pruna, ha explicat que la campanya ha estat "irregular" a tot el territori. Girona i la Catalunya Central són les úniques demarcacions on s'ha salvat la temporada, mentre que a Lleida és on s'han registrat més pèrdues (38%). Pruna creu que, lamentablement, això pot tenir conseqüències per a la butxaca dels consumidors. "Amb l'excusa que hi ha menys producció, els intermediaris poden apujar el preu, tot i que al pagès se li continua pagant el mateix, un preu molt baix", ha afegit.  El conreu de cereal a Catalunya pateix ja les conseqüències del canvi climàtic, segons lamenten des de l'Associació Agrària de Joves Agricultors. La prova és que, enguany, s'ha recol•lectat un 33% menys que l'any passat, i les xifres de producció se situen lluny de les de fa una dècada. La collita d'aquest any s'ha vist especialment afectada per una tardor amb pluges molt fortes que van fer demorar la sembra, i un hivern especialment sec, que va provocar que la planta no creixés a bon ritme.  Pel que fa al territori, la producció ha estat força irregular segons la zona. Girona i la Catalunya Central són les dues úniques demarcacions a on s'ha aconseguit salvar la temporada, mentre que Lleida és la més malparada, amb un 38% menys de producció.  Replantejar les varietats  La presidenta d'ASAJA, Rosa Pruna, ha explicat que, davant del canvi climàtic, la pagesia haurà de replantejar-se les varietats de cereal que sembra. "Potser s'hauran de fer varietats de blat més resistents a la sequera com, per exemple, l'espelta", ha assegurat. De fet,  ha explicat que a territoris com Osona, alguns pagesos substitueixen el cultiu de blat pel de colze, que funciona millor amb sequera. Preus a l'alça  La davallada en la collita de cereal ha estat general a tot Europa. A l'estat espanyol, les pèrdues han estat del 26% i a tota la Unió Europa del 0,6%. Pruna lamenta que, malauradament, això podrà tenir conseqüències per a la butxaca del consumidor final, tot i que no hauria de ser així, ja que segons assegura el pagès continua cobrant un preu molt baix pel producte.

Summary: El canvi climàtic provoca una pèrdua del 33% en la collita de cereal a Catalunya


El president d'ERC, Oriol Junqueras, ha insistit en la via de l'amnistia després de l'anunci del govern espanyol de tramitar la setmana que ve la petició d'indult per als polítics presos que va presentar un advocat. "La nostra resposta segueix sent la mateixa. Nosaltres som innocents i la nostra opció és l'amnistia. La mesura només evidencia que el regne d'Espanya continua ancorat al passat", ha afirmat en declaracions a la Sexta. Preguntat per la voluntat de l'executiu espanyol d'impulsar una reforma del Codi Penal per modificar el delicte de sedició, Junqueras diu que és una mesura "molt poc adequada" perquè "no resol en cap cas l'origen del problema ni dona una solució a milers d'encausats per posar urnes i deixar que la gent voti".  Segons Junqueras, el govern espanyol ha de desjudicialitzar la política. "Avui diu que fa gestos, però veiem poques diferències amb el PP", ha sentenciat.  En relació als pressupostos de l'Estat, Junqueras ha insistit que ERC sempre estarà disposada al diàleg però que primer l'executiu de Sánchez ha de dir si vol parlar amb la dreta o amb l'esquerra perquè, segons ha dit, "no és compatible". El líder dels republicans també ha condicionat els comptes al fet que el govern espanyol compleixi els acords i ha avisat que "no hi ha cap concreció al respecte".

Summary: Junqueras: "Som innocents i la nostra opció és l'amnistia"


No tenir feina, quedar-se sense sostre, ser nouvingut i trobar-se totes les portes tancades... Les persones que pateixen situacions de vulnerabilitat queden tocades emocionalment, arribant fins i tot a aïllar-se de la societat. Per ajudar-les a empoderar-se i fer ressorgir els seus talents i potencialitats, la Creu Roja de Girona ha engegat un projecte pioner que, d'ençà del setembre de l'any passat ja ha atès gairebé 300 persones arreu de la demarcació. L'objectiu és que tots aquells qui hi prenen part puguin sortir del pou i, malgrat les dificultats, encarin la situació. El projecte 'Benestar Social i Activació Personal' s'ha plasmat ara en una exposició on, a través de retrats dels participants, es convida els visitants a imaginar la història que hi ha al darrere de cada fotografia. L'objectiu de la Creu Roja és que, a partir de l'any que ve, la iniciativa es pugui estendre a tot Catalunya. En Morad Bejtit té 38 anys i en fa disset que va arribar a Catalunya. Al Marroc, treballava en un locutori, però aquí ha hagut de sortir-se'n com ha pogut. La crisi el va atrapar de ple i el va abocar a viure al carrer.  En Nelson Guevara té 40 anys i ara en fa tres que va arribar d'Hondures. Al seu país, gestionava diversos negocis a centres comercials (clíniques dentals, botigues de trucs de màgia). Explica que va decidir creuar l'Atlàntic per cuidar la seva família –és pare d'una nena- i que mai s'hauria imaginat ser "un immigrant sense papers". La situació d'extrema vulnerabilitat que creuen tant en Morad com en Nelson els va deixar tocats emocionalment. De fet, l'hondureny admet que va patir depressió i que, en alguns moments, no veia sortida al pou. Com ells dos, segons recull un estudi de la Creu Roja, hi ha moltes altres persones vulnerables a qui la crisi els ha afectat l'estat d'ànim. En concret, a sis de cada deu a qui l'entitat atén a comarques gironines. I gairebé el 17% pensen que no val la pena viure. Per ajudar-los i evitar que s'aïllin, la Creu Roja de Girona ha engegat un projecte pioner: 'Benestar Social i Activació Personal'. La iniciativa, com explica la responsable de programes d'extrema vulnerabilitat de l'entitat, Marta Molist, vol actuar com una "llançadora" que "potenciï els seus talents i capacitats" i els permeti entomar la situació. Individual i en grup El programa, que compta amb l'ajuda de vuit tècnics de la Creu Roja (entre els quals, quatre psicòlogues) té una part individual i una altra de col·lectiva. A cadascun dels participants, se'ls fan sessions de coaching i també se'ls inclou dins un grup format per entre deu i dotze persones, que els ajuda a motivar-se. "Es fan moltes sortides i, sobretot, es treballa amb manualitats, perquè això els permet potenciar els seus talents", explica Molist. "L'objectiu és que, quan el recurs s'acabi, ells mateixos tinguin recursos per tornar-se a integrar a la comunitat; per això, per exemple, es visiten associacions que els puguin acollir", diu la responsable de la Creu Roja. Arreu de Catalunya D'ençà del setembre de l'any passat, el programa 'Benestar Social i Activació Emocional' ja ha atès gairebé 300 persones en situació de vulnerabilitat. Sobretot, però, la iniciativa ha eclosionat al llarg d'aquest 2018.  Des del gener, 202 persones s'han beneficiat d'aquest programa pioner de la Creu Roja de Girona, que compta amb el suport de la Generalitat i la Diputació. I aquest darrer trimestre, el projecte ja s'ha estès arreu de la demarcació (entre d'altres, a la Bisbal, a Torroella de Montgrí, a Verges, a Palamós, a Platja d'Aro, a Blanes, a Santa Coloma de Farners, a Anglès, a Ripoll i a Camprodon). Ara, Molist avança que la intenció és que 'Benestar Social i Activació Personal' faci el salt a tot Catalunya durant el 2019. "No perdre mai l'esperança" En Morad i en Nelson són l'exemple de com el programa els ha ajudat a superar l'atzucac emocional que van viure. "Ara m'estic a La Sopa i estic més tranquil i relaxat; he après a no perdre mai l'esperança i a no quedar-me estancat", explica en Morad.  "He superat la depressió i les desil·lusions; el programa em va ajudar a retrobar-me, reenfocar-me i retrobar els meus somnis i l'esperança de tirar endavant", explica en Nelson, que està pendent de rebre els papers. "Avui torno a creure en mi, encara més que abans", hi afegeix.  Ara, la Creu Roja de Girona ha fet extensiu aquest projecte a través d'una exposició interactiva, que es pot veure al centre cívic del Barri Vell de la ciutat. A través de diferents retrats dels participants, l'entitat convida el visitant a imaginar-se quina història –i sobretot, quines potencialitats- hi ha al darrere de cada rostre. I un cop ho han respost, poden contrastar-ho amb els escrits que han fet aquells qui surten a les fotografies.

Summary: Projecte pioner de la Creu Roja de Girona per ajudar els més vulnerables a empoderar-se i evitar que s'aïllin


L'Ajuntament de Calonge ha tallat aquest dilluns la llum i l'aigua d'una vintena de pisos d'un bloc ocupat a l'avinguda Catalunya de Sant Antoni. El gener de 2015, un grup de famílies va ocupar de forma massiva 33 habitatges d'aquest edifici, que és propietat d'un banc.  Durant aquests mesos, els ocupes han punxat tots els subministraments i l'ajuntament assegura que la situació generava risc "per a la salut i la seguretat". Aquest matí, agents de la policia local i dels mossos han acompanyat els tècnics de les empreses de subministraments a desconnectar els comptadors. Per atendre les famílies que viuen als pisos ocupats, l'ajuntament ha ampliat l'horari d'atenció a l'Oficina d'Habitatge. Des del consistori asseguren que si hi ha situacions d'urgència habitacional ningú quedarà al carrer.  L'ocupació massiva d'aquests pisos es va produir el gener de 2015. El bloc té 48 pisos, dels quals només una petita part s'havien pogut vendre. A més, alguns són segones residències i, per tant, són poques les famílies que viuen de manera permanent a l'edifici.  Des del moment de l'ocupació, la policia local va identificar les persones que, voluntàriament, van accedir però va deixar clar que es tractava d'una "qüestió de dret civil entre privats" i que no podien actuar a menys que se'ls instés judicialment.  Actualment, al bloc hi ha una vintena de pisos ocupats, alguns d'ells per persones que van arribar fa més d'un any i d'altres per famílies que van entrar-hi més tard. Fonts de l'ajuntament han explicat que algunes persones van decidir marxar voluntàriament i van entregar les claus.  Malgrat tot, el problema persistia i l'ajuntament ha hagut d'actuar a instàncies de les companyies subministradores i de la propietat. En el moment de l'ocupació, l'edifici era d'una promotora que estava en concurs de creditors i, actualment, és propietat del BBVA.  Risc per a tercers Ha estat precisament la propietat i també les companyies de subministraments els que han alertat l'ajuntament de la situació que es vivia a dins dels pisos. Segons apunta el consistori, tots els pisos tenien la llum i l'aigua punxada i aquestes connexions il·legals generaven "un risc per a tercers".  És per això que aquest matí agents de la policia local i dels mossos han acompanyat els tècnics de les companyies a desconnectar els serveis per evitar el risc que comportaven les connexions il·legals. A partir d'ara, els pisos no tenen ni llum ni aigua. Amplien horari a l'Oficina d'Habitatge En el moment de l'ocupació massiva, l'alcalde, Jordi Soler, va mostrar-se sorprès perquè algunes de les famílies que ocupaven els pisos ja percebien ajudes públiques per pagar el lloguer, medicaments i subministraments bàsics.  Després de desconnectar-los la llum i l'aigua, l'Ajuntament de Calonge ha decidit reforçar l'horari de l'Oficina d'Habitatge per atendre les famílies. Fins ara només era els dijous i ara estarà oberta de dilluns a divendres. Algunes d'elles ja s'hi ha adreçat aquest matí.  El consistori sosté que l'objectiu és atendre i estudiar els casos de les persones que ocupen il·legalment aquests pisos per buscar una solució a cada situació particular. També insisteixen que si hi ha cap situació d'emergència habitacional l'atendran i que ningú quedarà al carrer.

Summary: Calonge talla la llum i l'aigua a una vintena de pisos ocupats des del gener del 2015


Comissions Obreres (CCOO) a Catalunya assenyala a l’empresa Gas Natural com la responsable de la mort d’una dona de 81 anys a Reus per haver-li tallat la llum sense comunicar-ho als serveis socials de l’Ajuntament. En un comunicat, el sindicat ha denunciat que les companyies elèctriques incompleixen de forma “sistemàtica” la llei i les mesures acordades per combatre la pobresa energètica, mentre declaren “un augment important dels seus beneficis”. A més, CCOO ha considerat que la Generalitat també té “part de responsabilitat” per no denunciar la “insensibilitat” de les empreses i per no imposar prou sancions. El sindicat ha reclamat que es garanteixi “una vida digna per a la gent gran” a través de polítiques de dependència i l’assegurament de places a residències per a persones amb un alt nivell de risc i de dependència.  CCOO també ha reiterat que s’apliqui, “amb mesures concretes i pressupost”, la Resolució del Parlament de Catalunya del passat mes de març, en el Ple d’emergència social, per a combatre la pobresa i, especialment, la pobresa energètica i vetllar per l’atenció a les persones en general i a la gent gran en particular. En aquest sentit, el sindicat ha exigit l’aprovació d’uns pressupostos de caire social per al 2017 “que prioritzin les demandes socials i la dignitat de les persones”.

Summary: CCOO exigeix a les empreses elèctriques que compleixin la llei per combatre la pobresa energètica


El Grup Godó ha presentat un expedient de regulació d'ocupació temporal (ERTO) per als mesos d'abril, maig i juny per a totes les plantilles de RAC1, RAC105 i 'Mundo Deportivo' conseqüència de la crisi pel coronavirus. El comitè de treballadors i la direcció comença aquest dilluns la negociació per l'expedient temporal a 'La Vanguardia', que preveuen que es pugui tancar els propers dies.

Summary: El Grup Godó tanca un ERTO per a les plantilles de RAC1, RAC105 i 'Mundo Deportivo'


Les funeràries catalanes han reportat 13 noves morts per covid-19 en les darreres 24 hores, 22 menys que en l'últim balanç, segons el Departament de Salut. Això deixa la xifra global de víctimes des de l'inici en 11.848. A banda, s'han detectat 242 nous casos positius testats (218 més) i ja en són 65.060. La xifra de casos possibles és de 226.759, que són 4.160 més. Entre positius i sospitosos són 291.819, 4.402 més. D'entre les víctimes, 6.619 persones han mort a l'hospital o en un centre sociosanitari (6 més), 3.928 han mort en una residència (2 més) i 774 al domicili (les mateixes). Fins ara hi ha hagut 4.016 persones ingressades greus, una més que en l'últim balanç, i actualment en són 205, 5 menys.

Summary: Les funeràries reporten 13 nous morts per covid-19 a Catalunya i hi ha 242 positius testats


El president del Govern, Quim Torra, ha ofert diàleg sense "cap condició" a la cap de l'oposició, Inés Arrimadas, en una carta que li ha enviat aquest divendres al matí, davant la plantada de la líder de Cs a la ronda de consultes. En la missiva, el cap de l'executiu remarca la seva "disposició" a parlar "amb tothom", i espera que en les propers hores Arrimadas accepti iniciar un diàleg que "mereix la població del país", segons Torra. A més, el president defensa els "símbols i proclames a favor de la democràcia, la llibertat i els drets de la ciutadania". Arrimadas va anunciar aquest dijous que no se sentiria convocada a la reunió amb Torra prevista per avui a les 10:00 mentre el Govern mantingués la pancarta que demana l'alliberament dels "presos polítics" i el llaç groc a la façana del Palau de la Generalitat.

Summary: Torra ofereix per carta a Arrimadas diàleg sense "cap condició" davant la plantada de la cap de l'oposició


El Consell de Govern del Banc Central Europeu ha decidit mantenir els tipus d'interès en el 0% i espera que les taxes d'interès "clau" del BCE es mantinguin als seus nivells actuals "per un període prolongat" i "molt més enllà de l'horitzó de les compres d'actius nets". Segons un comunicat fet públic aquest dijous, l'organisme presidit per Mario Draghi confirma que les compres de deute al ritme mensual actual -30.000 milions d'euros- estan previstes per finals de setembre del 2018 o més endavant, "si cal". En tot cas, fins que el Consell de Govern observi un "ajust sostingut" en el camí de la inflació consistent amb el seu objectiu. Els tipus d'interès de facilitat de crèdit i de facilitat de dipòsit tampoc no han variat i es mantenen en el 0,25% i -0,40%, respectivament. "L'eurosistema reinvertirà els pagaments principals de valors vençuts adquirits en el marc del programa de compra d'actius durant un període prolongat un cop finalitzades les compres d'actius nets", segueix el comunicat. Segons el BCE, això contribuirà tant a unes condicions de liquiditat "favorables" com a una política monetària "adequada".

Summary: El BCE manté els tipus d'interès en el 0%


El geriàtric Itaca d'Arenys de Mar on treballava el detingut per agredir i abusar sexualment de nou àvies s'ha disculpat davant les famílies. "Estem profundament tristos i afectats", afirma la directora del centre, Mertxe Aguilar, que considera que, per imprevisible, no era a les mans de la residència poder-ho evitar. Els fets van passar la Nit de Nadal durant el torn de nit. Des del geriàtric s'han mostrat sorpresos per l'actitud del treballador detingut, ja que després de cinc anys al centre el consideraven un "bon professional, cordial i amigable". L'agressor va ser detingut dissabte i el jutge d'Arenys de Mar ha decretat l'ingrés a presó sense fiança. L'home tampoc tenia antecedents penals. La Nit de Nadal no es va viure en pau a la residència geriàtrica Itaca d'Arenys de Mar, com ha reconegut la pròpia directora de la residència. Un dels treballadors del torn de nit va abusar física i sexualment de nou internes i, segons expliquen alguns dels familiars, el noi anava "drogat i begut". A més del detingut, durant el torn de nit del geriàtric hi havia altres treballadors, que ja han declarat davant els Mossos d'Esquadra. La direcció del centre vol evitar entrar en especulacions sobre si altres treballadors haurien consentit o no les agressions i han posat en mans de la justícia les gravacions de les càmeres de seguretat del centre. Aguilar explica que el succés ha estat una "sorpresa total", ja que no s'esperava d'aquest treballador que tingués aquesta actitud. Els familiars consultats expliquen que no el coneixien perquè sempre feia el torn de nit, fora dels horaris de visita, però asseguren que n'havien sentit a parlar bé. El centre Itaca d'Arenys de Mar creu que els fets els donaran encara més força per continuar treballant en pro del benestar dels interns i consideren que el que va passar la Nit de Nadal ha estat un fet aïllat. La direcció ha enviat una carta a les famílies afectades i també s'està posant en contacte amb la resta de familiars de persones internes. Les famílies denuncien el centre Les nou víctimes de les agressions, algunes d'elles de tipus sexual, van ser ateses pels serveis mèdics. Algunes van ser traslladades a l'Hospital de Mataró el mateix dia de Nadal, mentre que unes altres van rebre l'atenció a la mateixa residència, un cop els responsables del geriàtric van ser conscients del que havia ocorregut la nit anterior. Alguns familiars dels interns expliquen que hi ha lesions lleus, però també d'altres molt greus. Segons aquests testimonis, almenys una de les avies agredides continuaria hospitalitzada per un cop a la cara de l'agressor, que li hauria trencat el nas. Altres han recuperat, en part, la normalitat, tot i que mostren encara signes evidents dels cops, com blaus a la cara. Els cas és encara en una fase inicial d'instrucció i el jutge ha decretat el secret de sumari. L'agressor, un veí de Pineda de Mar de 30 anys, està en presó provisional acusat d'un presumpte cas de lesions i contra la llibertat sexual. A més de la denúncia del propi geriàtric contra el treballador, algunes famílies també han presentat denúncia contra el centre, com a responsable civil subsidiari. Per la seva banda, l'Ajuntament d'Arenys de Mar ha emès un comunicat en el que assegura desconèixer detalls del cas. Des del consistori, però, lamenten profundament els fets i desitgen que la investigació es resolgui el més ràpid possible.

Summary: El geriàtric d'Arenys lamenta les agressions a àvies: "Estem profundament tristos. No era a les nostres mans evitar-ho"


El delegat del Govern a Madrid, Ferran Mascarell, concorrerà a les eleccions municipals de Barcelona del 26 de maig en la candidatura de JxCat, encapçalada per Joaquim Forn. Mascarell, que s'havia postulat com a candidat a l'alcaldia, ho ha anunciat aquest dijous, després que hagi trobat "prou sintonia" amb la candidatura encapçalada per Forn. El delegat del Govern a Madrid ha dit que ha parlat diverses vegades amb Forn, la darrera el passat divendres, quan el va visitar a la presó, i posteriorment amb la número dos de la candidatura, Elsa Artadi. La posició que ocuparà a la llista, però, encara no està confirmada.

Summary: Mascarell se suma a la candidatura de Forn a les eleccions municipals de Barcelona


Carles Pellicer aspira a mantenir l’alcaldia de Reus per tercer mandat consecutiu en un maremàgnum de dotze candidatures -de les quals cinc no tenen representació en l’actualitat. La crisi interna del grup de Ciutadans i la gran fragmentació política podrien afavorir Junts per Reus, que no ve d’un mandat fàcil. Ha hagut de passar per dues mocions de confiança vinculades als pressupostos, a més de constants anades i vingudes als jutjats en relació amb l’1-O. La formació confia en mantenir-se com la força més votada i ja sospesa possibles pactes postelectorals amb ERC i Ara Reus, amb qui ha governat en minoria durant aquest mandat, i també amb el PSC, que ha assumit una oposició prou plàcida. Ara toca recollir els fruits de la complicitat. La CUP ja albira una “alcaldia d’Innova” -JxCat, ERC i PSC- com l’escenari més previsible, passat el 26-M, sobretot després dels bons resultats de republicans i socialistes a les generals. Els partits de dretes, molt fragmentats, treuen colzes. El cas de corrupció política d’Innova, sorgit l’any 2012, va sacsejar la ciutadania de Reus i així es va fer notar en el resultat de les eleccions del 2015. Els cupaires, que havien liderat les actuacions judicials en aquesta macrocausa pendent de judici, es van situar com la segona força més votada, per darrere de CiU, que va guanyar els comicis pels pèls. Davant uns modestos resultats i el fràgil escenari d’haver obtingut set dels vint-i-set escons en joc a l’Ajuntament, Pellicer va negociar un pacte amb ERC i Ara Reus, mentre el PSC seguia destronat a l’oposició. L’actual alcalde el considera un “bon acord” amb el qual s’ha sentit “còmode”. No se n’amaga, però, que tant pactaria amb aquests partits com amb el PSC, amb qui ha pogut comptar, com a aliat, en majories exigües i qüestions controvertides com la polèmica pròrroga del contracte de la brossa, sempre criticada per la CUP, que té entre cella i cella la municipalització dels serveis. Val a dir, però, que els socialistes van ser qui van posar contra les cordes l’alcalde amb la moció de censura, i en canvi, l’abstenció de la CUP va permetre desencallar els pressupostos. En tot cas, Pellicer assegura que, en cas de ser reelegit després del 26-M, buscarà un govern ben sòlid, però que prescindirà de formacions que impliquin traspassar unes “línies vermelles” a les quals no està disposat a cedir. La seva campanya electoral se centra en la proximitat, amb trobades amb veïns i entitats. Fins i tot l’Elvis de Reus, Ariel Santamaria, li ha dedicat una cançó en el seu nou disc que s’ha fet viral. Els partits rivals han criticat el tarannà electoralista. Amb la proposta de l’actual govern de donar fanalets a famílies sense llum han posat el crit al cel. CUP i ERC: la disputa pels vots La pobresa energètica, les ocupacions i l’habitatge són precisament els temes de bandera per a la CUP, segona força política a Reus, amb sis regidors. Marta Llorens, regidora i portaveu, lidera per primer cop la llista cupaire. Si la dreta està fragmentada, l’esquerra també ho està. ERC i noves formacions com Primàries Reus o En Comú Podem els poden disputar els vots. La CUP, en un intent d’erosionar-los, retreu als republicans i socialistes d’haver actuat de “crosses” del PDeCAT i ser “còmplices” de la pèrdua de la gestió municipal de l’Hospital Sant Joan. Vist per uns com una tragèdia i, per a uns altres com un respir, el traspàs de l’hospital reusenc a mans de la Generalitat per reconduir una situació financera insostenible ha estat un dels reptes que ha marcat aquest mandat. ERC, al capdavant de la regidora -i de la conselleria- va capitanejar la qüestió. A finals d’any es preveu posar en marxa l’entitat pública que ha de gestionar el centre. Noemí Llauradó, que repeteix d’alcaldable, aspira almenys a doblar cadires al ple -ara tenen dos regidors-, aprofitant el filó dels resultats històrics a les eleccions generals.  També partint de dos regidors, l’altre soci de govern, Ara Reus, vol créixer amb força. Daniel Rubio encapçala la llista d’una formació que s’ha anat estenent pel territori. Les crítiques implícites entre els partits que governen la ciutat són constants, sobretot en relació al control de l’hospital, la gestió de l’aigua i el contracte de la brossa -amb tal tensió que Rubio ha acabat portant la CUP als tribunals. A partir d’aquí s’obre l’interrogant si es revalidarà el vigent acord, si el PSC usurparà el lloc d’Ara Reus al govern o si es donarà una aliança més insòlita. Un PSC a un peu del retorn i una dreta fragmentada Caldrà veure, però, si ERC hauria de donar explicacions a nivell nacional si formés govern amb un partit que va donar suport al 155. Des del grup del PSC es té el ple convenciment que, passat el 26-M, tornarà a governar, en “un canvi de cicle polític”, diu Andreu Martín, portaveu i nou cap de llista del grup. Els socialistes, amb quatre regidors, han estat vuit anys relegats a l’oposició -fins al 2011 havien governat amb hegemonia la ciutat. “Creixerem i tindrem un lideratge clar, cal un govern sòlid i jo aposto per un govern d’esquerres”, afegeix. En les eleccions del 2015, el PSC va quedar per darrere de Cs, si bé ambdues van obtenir quatre regidors. Arrel de la guerra interna en el si de la formació, l’encarregada d’agafar el timó és l’advocada reusenca Débora García, en un vaixell que havia quedat a la deriva després de la marxa de Juan Carlos Sánchez i bona part de la militància, després de denunciar “irregularitats” d’un alt càrrec. S'han sumat a una formació anomenada dCIDE, situada en el centre-esquerra i impulsada el 2016 per un exdiputat de Cs. La confrontació entre els companys de files del partit d’Albert Rivera afecta més partits que al taronja. Un és el PP, que també ha tingut, aquest mandat, dos regidors. Sebastià Domènech torna a repetir com a candidat dels populars, que van patir un considerable descens en les anteriors eleccions, en part, per la irrupció de Cs. A part de les set candidatures amb representació actualment a l’Ajuntament de Reus, les altres cinc formacions que opten a formar part del panorama polític de la capital del Baix Camp són dCIDE, Primàries Reus, Entre Veïns, En Comú Podem i Vox, que s’ha dedicat a muntar parades informatives per captar votants.

Summary: Pellicer vol repetir un mandat més amb la fragmentació política i la crisi local de Cs com a cartes a favor


El tercer cap de setmana de confinament per la crisi del coronavirus coincideix amb l'inici del que hauria d'haver estat la campanya turística de Setmana Santa i hi ha ajuntaments preocupats per la possible arribada de visitants amb segona residència. En diversos municipis de la Costada Daurada i les Terres de l'Ebre s'ha constatat que, tot i els controls policials que s'instal·len als principals accessos el cap de setmana, hi ha persones que encara accedeixen a cases i apartaments, fins i tot de matinada. Per això, alguns ajuntaments han optat per instal·lar tanques i barreres en accessos secundaris i dreceres. "Segur que ben aviat podrem tornar a gaudir de les platges, però ara no toca", afirma l'alcalde del Vendrell, Kenneth Martínez. Malgrat les crides a respectar el confinament i l'avís de sancions de fins a 30.000 euros, els nuclis turístics de la Costa Daurada no se'n refien i han decidit barrar físicament el pas als possibles visitants. Al Baix Penedès, per exemple, els ajuntaments de Calafell i el Vendrell han agafat la iniciativa i estendran les mesures, de moment, durant el període de Setmana Santa. Tots dos són municipis extensos i amb un elevat nombre d'urbanitzacions, que apleguen un gruix important de segones residències –principalment de veïns de l'àrea de Barcelona.  A la capital del Baix Penedès la Policia Local ha decidit instal·lar tanques en dos accessos a secundari a les zones de Romaní i el Francàs, i complementar la vigilància amb controls policials. D'aquesta manera, es generen colls d'ampolla, i es té la garantia que els infractors no poden agafar una via alternativa. "Així podem controlar qui entra i surt del terme, i si està complint o no amb el confinament", assenyala Joaquim Valls, sergent de la Policia Local.    El cap de setmana passat, per exemple, els agents del cos municipal van imposar una quarantena de denúncies per no respectar el confinament. L'alcalde del Vendrell, Kenneth Martínez, assenyala a l'ACN que volen reduir aquesta xifra i evitar l'accés al municipi en general, que té nombroses urbanitzacions i vuit quilòmetres de platges. "Apel·lem al respecte i a la responsabilitat. Tots estem obligats a complir les normes i, si ho fem aviat, tornarem a gaudir de les platges, però ho hem de fer be. Per tant, tothom a casa", demana el batlle. El control també és complicat en un municipi com Calafell, amb més de 200 quilòmetres de carrers. L'alcalde, Ramon Ferré, avisa que aquells que pretenguin accedir-hi se'l trobaran "blindat", amb controls a les entrades i sortides, i accessos i camins secundaris tallats amb tanques de formigó. "No volem que vingueu aquí a passar les vacances. Volem que us quedeu a casa, que feu el confinament a casa com estem fent tots i que evitem el risc de contagi", afirma Ferré.  Sant Carles de la Ràpita només deixa un accés obert Als municipis turístics costaners de les Terres de l'Ebre, els ajuntaments es preparen per reforçar els tancaments d'accessos i reorganitzar els efectius policials davant la previsible arribada de propietaris de segones residències, visitants o turistes a partir d'aquest divendres i al llarg de la setmana. Així, a Sant Carles de la Ràpita (Montsià), el govern municipal ha decidit, a partir d'aquest divendres a les dues del migdia, deixar només un accés –l'entrada nord a la població per l'antiga N-340- per accedir al nucli urbà. "No tenim prou recursos per tenir els tres accessos controlats les 24 hores del dia", admet l'alcalde, Josep Caparrós.   Durant els últims caps de setmana, el consistori ha detectat com les persones que es desplacen al poble a passar el cap de setmana o els suposats dies de vacances a les segones residències del municipi ho fan utilitzant la picaresca. "No venen ja divendres a la tarda o dissabte al matí, sinó dimarts a la matinada, per exemple. La gent que es desplaça ja sap que fan alguna cosa que no haurien de fer", apunta l'alcalde, tot recordant que els experts sanitaris apunten que els pròxims dies seran complicats dins de l'evolució de l'epidèmia del coronavirus.  El cap de setmana passat, la policia local rapitenca va practicar 27 controls a 425 vehicles i va cursar 60 denúncies. "La majoria no era gent amb segones residències", admet. Accessos tancats a les Cases d'Alcanar Al municipi veí d'Alcanar (Montsià), el consistori optarà també per una estratègia similar. Amb l'objectiu de reforçar i destinar més recursos operatius al patrullatge, des del cap de setmana passat, i amb la previsió de la possible arribada de turistes, la policia local va bloquejar la major part  d'accessos als nuclis que "tècnicament" ho permeten, concretament, les Cases d'Alcanar. La continuïtat del tancament físic de tres dels accessos al nucli mariner, deixant únicament l'entrada principal per la rotonda de l'N-340, possibilitarà deslliurar efectius policials de les tasques de control en aquests llocs, segons el regidor de Governació, Jordi Bort. Això els permetrà ser destinats a actuacions preventives de control en altres zones turístiques, així com recórrer aquests nuclis –les Cases i Alcanar Platja- per detectar persones que infringeixin les mesures de confinament, sense oblidar les "necessitats del dia a dia".  "Són mesures que no agraden, que  generen controvèrsia i debat. Però hem de ser responsables i donar-los suport perquè volem sortir-me a l més aviat possible", ha subratllat. L'Ametlla bloqueja l'accés nord a les urbanitzacions Més al nord de la costa ebrenca, a l'Ametlla de Mar, el govern municipal també ha estat estudiant els últims dies com evitar l'arribada de propietaris de segones residències, visitants i turistes durant la setmana santa. Aquí també han detectat les estratègies diverses dels visitants per burlar les restriccions policials.  Les extenses urbanitzacions, principalment al nord del terme municipal, afegeixen complexitat als controls, segons admet l'alcalde, Jordi Gaseni. Amb l'objectiu d'evitar l'afluència en aquests nuclis, en bona mesura segones residències per a molt estiuejants i turistes, el consistori calero ha decidit reforçar amb una patrulla addicional el dispositiu de policia local dedicat al control de les mesures de confinament, que comptarà també amb el suport dels Mossos i la Guàrdia Civil. A partir d'aquest divendres, i en coordinació amb la policia local de Vandellòs i l'Hospitalet de l'Infant- es tancarà l'accés a la N-340 antiga per la rotonda de l'Almadrava amb l'objectiu d'evitar els desplaçaments a la urbanització de Calafat. La mesura es mantindrà, almenys, durant el cap de setmana i se'n valorarà la continuïtat en funció de l'evolució de la situació. Cotxes patrulla d'emergències circularan pels carrers del poble i les urbanitzacions emetent missatges d'advertència i aturant la gent que circuli per la via pública. "Taparem la banda nord i ens dedicarem a les urbanitzacions, al nucli urbà i la part sud. No volem que la gent es relaxi, tot i que ho respecten força", relata l'alcalde.

Summary: Municipis de la Costa Daurada i l'Ebre blinden l'accés a les segones residències per Setmana Santa


El líder d'Esquerra Unida, Alberto Garzón, ha proposat aquest dilluns obrir "una mesa de diàleg immediata" que compti amb "totes les forces democràtiques que vulguin trobar una sortida negociada i dialogada" per a Catalunya. Així ho ha manifestat en una compareixença al Palau de la Moncloa després de la trobada que ha mantingut amb el president del govern espanyol, Mariano Rajoy, on ha assenyalat que l'espai de negociació que proposa Esquerra Unida preveu acordar els termes per a una consulta que permeti els catalans expressar el seu parer sobre el model territorial i sobre totes les qüestions que tinguin a veure amb les seves condicions de vida. Així mateix, Garzón també ha obert la mesa de diàleg a explorar "un procés constituent" que condeixi l'Estat cap a un model federal.

Summary: EU rebutja el pacte d'Estat que proposa Rajoy contra l'independentisme i planteja pactar els termes per a una consulta


Les exportacions de la demarcació de Tarragona han crescut un 20,5% interanual durant el primer semestre del 2017, segons ha informat aquest dimarts el Ministeri d'Economia, Indústria i Competitivitat. Les vendes de les empreses tarragonines a l'exterior han assolit els 4.206,9 milions d'euros, l'equivalent a un 3% del conjunt de l'estat espanyol. D'altra banda, les importacions a les comarques de Tarragona han assolit els 6.451,4 milions d'euros entre gener i juny, el que equival a un creixement del 35,4% interanual i a una quota del 4,2% de les compres a l'exterior de l'economia espanyola. El saldo exterior s'ha situat en els -2.244,5 milions d'euros, un 76,3% menys que durant el primer semestre de 2016. ACN Madrid.-

Summary: Les exportacions de la demarcació de Tarragona creixen un 20,5% durant el primer semestre del 2017


En relació al mateix període del 2019, el descens va ser del 21,5% ACN Barcelona.-L'Institut Nacional d'Estadística ha rebaixat lleugerament la caiguda de l'economia espanyola com a conseqüència del coronavirus pel segon trimestre fins al -17,8% respecte als primers tres mesos de l'any davant el -18,5% estimat el passat 31 de juliol. A més, la variació en comparació al mateix període de l'any passat va ser del -21,5%, sis dècimes superior a la xifra publicada a finals de juliol (-22,1%). Es tracta de la pitjor caiguda de l'economia espanyola de la sèrie històrica de l'INE. La contribució de la demanda interna al creixement interanual del PIB va ser del -18,8 punts, 14,9 punts menys a la del primer trimestre, mentre que la demanda externa va presentar una aportació de -2,7 punts, 2,5 punts menys que el primer trimestre.

Summary: L'INE rebaixa lleugerament la caiguda de l'economia espanyola durant el segon trimestre fins al 17,8%


El president de la Generalitat, Carles Puigdemont, va lamentar aquest dimecres a la nit en una piulada al Twitter que la resposta a la seva demanda de diàleg amb el govern espanyol després de deixar en suspens la independència de Catalunya sigui l'inici del camí per a l'aplicació de l'article 155 de la Constitució. "Demanes diàleg i et responen posant el 155 sobre la taula. Entesos", va escriure el president de la Generalitat. Hores abans, el president del govern espanyol, Mariano Rajoy, que aquest dimecres va comparèixer al Congrés per donar explicacions sobre l'actuació del seu executiu a Catalunya, va donar cinc dies al president català perquè aclareixi si va declarar la independència o no i tres dies més per rectificar.

Summary: Puigdemont: "Demanes diàleg i et responen posant el 155 sobre la taula"


La Plataforma Stop Mare Mortum ha organitzat una acció sorpresa aquest dimarts al matí davant la delegació del govern espanyol a Barcelona per denunciar novament les morts al mar Mediterrani i la inacció dels governs europeus, entre ells l'Estat. Per dur a terme l'acció, una vintena de membres de la plataforma han tallat el trànsit durant 10 minuts a les vuit del matí al carrer Mallorca amb Roger de Llúria per llegir un comunicat davant la delegació que reclamava no més morts al Mediterrani i apuntava "la manca de voluntat política per aplicar vies legals i segures perquè la gent pugui arribar al territori europeu", ja que en el 2017 han mort 826 persones al Mediterrani, segons ha recalcat Irene Rivas, membre de la Plataforma.

Summary: Stop Mare Mortum denuncia les morts al Mediterrani i l'incompliment de quotes davant la delegació del govern espanyol


Els comuns han registrat preguntes per escrit al Govern sobre la petició d'Abertis d'allargar la concessió dels peatges per compensar la caiguda de la mobilitat durant el confinament. Volen saber si el Govern creu que Abertis ja ha amortitzat prou les vies o si considera justificat que Abertis, després d'anunciar els beneficis més grans de la història, demani ara una compensació en forma de prolongació en el temps. Així mateix, els diputats de CatECP també volen conèixer els contactes que s'han mantingut amb l'empresa i amb el govern espanyol per tractar aquesta qüestió i si l'executiu català és partidari d'allargar les concessions a l'AP-7, l'AP-2 i la C-32. En el cas de la C-32 és competència de la Generalitat.

Summary: Els comuns registren preguntes al Govern sobre la petició d'Abertis d'allargar concessions per compensar el confinament


L'Ajuntament de Barcelona precintarà dimecres durant sis mesos la discoteca Up&Down, a Les Corts, després que un jutge hagi denegat la petició de suspensió cautelaríssima que havia demanat l'empresa propietària. Els Mossos van fer una inspecció al local que va generar tres expedients per drogues, però es van considerar administratius i no penals, han explicat a l'ACN fonts municipals. El consistori va començar llavors el procés que ha conclòs amb una sanció de sis mesos de tancament, tot i que podria haver arribat als 18. La discoteca ha recorregut cada pas, també l'últim, però el jutge ha donat de moment la raó a l'Ajuntament. Darrerament s'havien produït alguns altercats en aquest local i els seus voltants. La Federació Catalana d'Associacions d'Activitats de Restauració i Musicals (FECASARM) ha denunciat que aquest tancament deixarà sense feina més de 60 treballadores a les portes de Nadal, i per això demana a l'Ajuntament que reconsideri la seva posició. També demana la implicació de sindicats i organismes de la Generalitat i de l'Estat.  En un comunicat, la FECASARM apunta que aquest tancament podria comportar la desaparició del negoci, ja que haurà de continuar pagant el lloguer i les despeses de subministrament sense poder obrir la discoteca.  Segons l'entitat, una inspecció dels Mossos va denunciar la presència de set clients entre un aforament que pot superar les 1.400 persones que portaven amagades dosis de cànnabis per al seu consum propi. FECASARM remarca que és del tot impossible detectar aquest tipus de substàncies perquè els controladors d'accés no poden registrar les persones, i menys les seves parts íntimes. El propietari del local, Ángel Pegenaute, assegura que fan "tot el que poden i més" per evitar que la gent consumeixi drogues, fumi, es baralli o entri armes. "Però ens trobem indefensos davant la possibilitat que algú d'entre més de 1.000 persones porti una petita quantitat de substàncies per a consum propi amagada en la seva roba interior".

Summary: L'Ajuntament de Barcelona precintarà dimecres durant sis mesos una discoteca de Les Corts


El Castell de Púbol (Baix Empordà) mostra a partir de demà la darrera adquisició de la Fundació Gala-Salvador Dalí. Es tracta d''El Molí. Paisatge de Cadaqués', un oli i tremp sobre cartró que un jove Salvador Dalí va pintar amb 19 anys. S'ha adquirit a un particular i s'ha presentat com a una obra "molt significativa" de la primera època artística del geni empordanès i una clar exemple de l'"experimentació constant" en el procés creatiu. El paisatge inclou un molí de vent com a element central i unes dones estenent roba enmig d'un entorn de feixes d'oliveres i l'església de Cadaqués i el mar en un extrem. El cubisme, l'impressionisme, el puntillisme o el fauvisme són algunes de les referències  artístiques recollides que inspiraven el Dalí d'aquella època, quan encara buscava un estil propi.

Summary: Púbol  exposa 'El Molí. Paisatge de Cadaqués', una obra de Dalí dels anys 20 on es veu l'"experimentació constant"


L'Ajuntament de Calafell ha detectat traces de legionel·la a les dutxes i instal·lació d'aigua dels vestidors del pavelló Joan Ortoll, motiu pel qual ha decidit tancar temporalment aquest espai. En un comunicat, el consistori ha explicat que, durant unes anàlisis periòdiques fetes al desembre, es va constatar "un índex molt baix de legionel·la". Tot i matisar que es tracta d'una quantitat que "no suposa cap perill per a la salut", el comunicat apunta que "es van activar els tractaments i protocols oportuns" a mode de precaució. El consistori diu que només s'ha tancat l'espai de dutxes i instal·lació d'aigua perquè a la resta del pavelló no s'ha detectat cap presència del bacteri. "El risc de contagi és nul", subratllen. Un cop desplegades les mesures preventives, l'Ajuntament ha encarregat per al proper dilluns una nova analítica de l'espai afectat. Els resultats de l'estudi s'obtindran aproximadament el 22 de gener. Fins aleshores, les dutxes continuaran tancades. Durant aquest temps, el consistori demana "paciència" i assegura que "no hi ha cap mena de risc en l'ús de la resta de la instal·lació esportiva". Davant la preocupació dels membres del Club Patí Calafell –usuari principal del pavelló-, la setmana vinent es celebrarà una reunió informativa per aclarir dubtes sobre la situació.

Summary: Tanquen les dutxes dels vestidors del pavelló Joan Ortoll de Calafell per la detecció de traces de legionel·la


L'Audiència de Girona ha jutjat aquest dijous un lladre multireincident que s'enfronta a 6 anys de presó per "saquejar" una autocaravana a l'Estartit (Baix Empordà) el 15 d'agost del 2016. El fiscal l'acusa d'un robatori amb força a l'interior de domicili perquè era la residència habitual de la víctima. "Hi vivia", ha afirmat al judici. El processat, que acumula fins a tres condemnes prèvies per fets semblants, s'ha acollit al seu dret a no declarar i no ha respost les preguntes del fiscal ni de la defensa. Segons la fiscalia, Caius Alexandru Cristea va trencar una finestra del vehicle i, un cop dins, va regirar tot l'interior. Es va endur un ordinador portàtil, una tablet i 100 euros. La defensa demana l'absolució i sosté que no hi ha proves sòlides que el vinculin amb el robatori. El fiscal acusa Caius Alexandru Cristea d'un robatori amb força a l'interior de domicili amb una agreujant qualificada de reincidència. L'home acumula fins a tres condemnes prèvies: 2 anys de presó per un robatori amb força a casa habitada, 1 any i mig pel mateix delicte i 2 anys més per un robatori amb força. Els fets pels quals l'han jutjat aquest dijous a la secció tercera de l'Audiència de Girona es remunten al 15 d'agost del 2016. Segons el fiscal, entre les onze del matí i les set de la tarda va rebentar una de les finestres de l'autocaravana i va accedir a l'interior. "La va saquejar", ha afirmat el fiscal. Després de regirar tot l'interior, es va endur un ordinador portàtil, una tablet, una cartera i 100 euros que hi havia a dins. Els efectes sostrets tenien un valor pericial de 461,60 euros i reparar el vidre va costar 85 euros. A l'acusat el van detenir el 29 de setembre i va ingressar a presó l'endemà mateix. Aquest dijous ha arribat, des de la presó, custodiat pels Mossos d'Esquadra. Com que no ha volgut declarar, no donat cap explicació a per què les empremtes de la palma de la seva mà estaven a un dels vidres de l'autocaravana. Segons els especialistes, el tipus d'empremta casa amb haver-se recolzat per fer palanca per violentar el vidre. El fiscal sosté que és un robatori a interior de domicili perquè era on vivia la víctima. La dona ha explicat que treballa de guia a l'Estartit i que resideix al vehicle, que el va movent però sempre està aparcat al mateix descampat. "És l'únic lloc on deixen aparcar autocaravanes i pernoctar-hi", ha explicat. La defensa sosté que no hi ha proves sòlides que vinculin l'acusat amb el robatori i demana l'absolució. El judici ha quedat vist per a sentència.

Summary: Jutgen un lladre multireincident que s'enfronta a 6 anys de presó per "saquejar" una autocaravana a l'Estartit


El conseller d’Empresa i Ocupació, Felip Puig, ha inaugurat aquest dimarts el nou centre de vendes de la multinacional tecnològica Lenovo a Barcelona. Suposa la creació de 60 llocs de treball directes, amb la previsió de comptar amb un equip de 80 persones d’aquí a tres anys, segons s'informa des del Govern. L’empresa ha comptat amb el suport de la Generalitat a través de l’àrea d’atracció d’inversions estrangeres Catalonia Trade & Investment, que ha assessorat la companyia per ubicar el centre a Catalunya i trobar la localització més adequada a Barcelona. L’empresa, que ja comptava amb una delegació comercial a Barcelona, consolida així la seva presència a Catalunya.  L’objectiu del nou centre és donar servei a més de 13.000 empreses mitjanes del sud d’Europa, Bèlgica, Luxemburg i els Països Baixos. Amb aquesta inversió, Lenovo preveu incrementar un 5% anual la quota de mercat al sector de l’empresa mitjana a la regió d’Europa, l'Orient Mitjà i l'Àfrica. Lenovo també ha obert centres a Copenhage, Stuttgart i Basingstoke, al Regne Unit. El de Barcelona és el més gran.   Puig ha assegurat que "tot i el debat polític, l'obertura d'aquest centre de Lenovo demostra que el nostre país genera confiança i que aposta per l'economia productiva". El conseller s'ha mostrat satisfet i ha subratllat que el Govern treballa per l'atracció d'inversions estrangeres pel "seu retorn cap a la justícia social".   De la seva banda, el president de Lenovo EMEA, Eric Cador, ha destacat la posició de la firma com a primer fabricant d'ordinadors del món i la voluntat de ser-ho en el conjunt de dispositius connectats. Per aquest motiu, ha donat a conèixer, “estem posant el focus en entaular una relació amb els clients de mitjanes empreses i en equipar-les amb els dispositius informàtics adequats, ja que són un segment essencial de l’economia”.   Cador ha dit que aquestes empreses seran “el motor de creixement estratègic” per a les vendes de l’empresa a la regió aquest any i que el nou centre obert a Barcelona és “un clar exemple d’aquest compromís i direcció estratègica”. Segons Lenovo, a la regió d’Europa, l'Orient Mitjà i l'Àfrica hi ha més de 80.000 mitjanes empreses, d’entre 250 i 1.000 treballadors, que inverteixen més de 7.000 milions d’euros anuals en equipament informàtic.

Summary: Felip Puig inaugura el nou centre de vendes de Lenovo a Barcelona i anuncia la creació de 80 llocs de treball


JxCat, el PSC i els comuns han arribat a un pacte per governar els consells comarcals del Vallès Occidental i Oriental. En el primer cas la presidència es mantindrà en el PSC, que amb dotze consellers, va tornar a esdevenir la principal força després de les passades eleccions municipals. A banda, es crearan dues vicepresidències, una per JxCat –que compta amb cinc representants- i l'altra per En Comú Guanyem –que en té tres. Pel que fa al Vallès Oriental, l'acord arriba després que el passat 26 de maig ERC es consolidés com el principal partit a la comarca, obtenint onze dels 33 representants de l'ens. Amb tot, JxCat, que té set consellers, ha donat llum verda a un executiu amb el PSC, que en té nou, i els comuns, que van sumar-ne dos.  L'acord que JxCat, el PSC i els comuns han signat al Vallès Occidental posa en valor la tasca feta per l'ens en els darrers anys i manifesta la voluntat de donar-hi un nou impuls. Les tres formacions aposten "per un govern comarcal fort, que basi la seva actuació en la concertació, la pluralitat i l'equilibri territorial".   Alhora remarquen la necessitat que el nou executiu  "tingui com a prioritats el benestar de la ciutadania, el suport i els serveis als ajuntaments de la comarca, que actuï sempre a partir de criteris de transparència ètica i equitat". Alhora volen que basi la seva actuació en els Objectius de Desenvolupament Sostenibles (ODS) aprovats per les Nacions Unides i que tenen com a fita d'aplicació l'any 2030.  Segons el pacte, el PSC ostentarà la presidència de la institució. Els socialistes són la força amb més representació al Consell Comarcal, amb dotze consellers. Es crearan dues vicepresidències, una per Junts per Catalunya –que compta amb cinc membres- i una altra vicepresidència per En Comú Guanyem –que en té tres. ERC es queda fora del govern al Vallès Oriental Dimarts l'executiva de JxCat al Vallès Oriental va donar llum verda al preacord al qual s'havia arribat amb el PSC i els comuns per constituir un govern conjunt en aquesta comarca. El pacte deixa fora de l'executiu a ERC, que és la formació que va sumar més consellers, un total d'onze, després de les eleccions municipals.   Els dos eixos prioritaris del futur govern d'aquesta comarca seran defensar i reclamar el correcte finançament que el Vallès Oriental necessita, tenint en compte la seva extensió territorial i els 39 municipis que l'integren, i reorganitzar el Consorci de Residus buscant l'eficiència econòmica i el bon servei. Francesc Colomé, nou president del l'Oriental L'alcalde de Les Franqueses, Francesc Colomé (JxCat), serà el nou president de l'ens els primers dos anys i després prendrà el relleu el PSC.  Es dona la circumstància que des de l'any 1992 cap dels partits o àmbits polítics que actualment estan integrats sota el paraigües de JxCat havia tingut la presidència del Consell Comarcal.

Summary: JxCat, el PSC i els comuns pacten als consells comarcals dels vallesos


L'Observatori Contra l'Homofòbia (OCH) ha instat la Generalitat a suspendre l'acte convocat per l'entitat Hazte Oír que porta per títol 'Mentides LGTBI', que està previst per al divendres a Barcelona en el marc d'un cicle de conferències que fa arreu del territori estatal. L'OCH considera que l'esdeveniment "podria contenir un clar discurs d'odi LGTBI-fòbic" que, subratllat, vulneraria la llei contra l'homofòbia "i els drets del col·lectiu", en paraules del president de la plataforma LGTBI-Cat, Joaquim Roqueta. L'OCH recorda que la Generalitat va multar l'any passat Hazte Oír amb 1.707 euros "pels mateixos motius". La xerrada d'Hazte Oír a Barcelona porta per títol 'Marxisme, feminisme i LGTBI', i anirà a càrrec d'Agustín Laje i Nicolás Márquez. Segons Hazte Oír, la conferència servirà per explicar "les mentides LGTBI". Diversos col·lectius, com la Crida LGTBI, han convocat una concentració contra l'acte, previst a les vuit del vespre al districte de les Corts. Amb el lema 'Els nens tenen penis. Les nenes vulva. Que no t'enganyin', l'autobús d'Hazte Oír ja va intentar arribar a Barcelona l'any passat, però va ser aturat pels Mossos d'Esquadra. També l'Ajuntament de Barcelona va amenaçar amb sancions. Desenvolupament de la llei contra l'homofòbia D'altra banda, el coordinador tècnic de l'OCH de Catalunya, Cristian Carrer, ha reclamat durant la Comissió d'Igualtat del Parlament "tot el que la Generalitat deu al col·lectiu LGTBI". Carrer es referia a la part de la llei contra l'homofòbia que, segons ha dit, encara no s'ha desenvolupat, i que ha concretat en la creació de l'organisme coordinador de polítiques LGTBI i en l'articulació del reglament sancionador de la norma "per posar fi a la impunitat de les agressions per LGTBI-fòbia a Catalunya". Carrer ha aprofitat per lamentar el "dèficit de comunicació" entre la Direcció General d'Igualtat i les entitats LGTBI a l'hora de coordinar les polítiques adreçades al col·lectiu.

Summary: L'OCH insta la Generalitat a suspendre l'acte d'Hazte Oír 'Mentides LGTBI' per incloure un "possible discurs d'odi"


Bildu ha donat a entendre que s'abstindrà a la pròrroga de l'estat d'alarma, en entendre que el govern espanyol accepta derogar de manera íntegra la reforma laboral. La portaveu, Mertxe Aizpurua, havia explicat que aquesta era una de les qüestions que havien d'acordar amb l'executiu de Sánchez per a posicionar-se, i el president del govern espanyol, Pedro Sánchez, ha agraït posteriorment la seva abstenció: "Ha donat per fet l'abstenció, i entenc que han acceptat la derogació íntegra de la reforma laboral. És una bona notícia", ha celebrat Aizpurua en el torn de rèplica.

Summary: Bildu dona entendre que s'abstindrà en la pròrroga de l'estat d'alarma


L'Audiència de Lleida ha condemnat, d'acord amb el veredicte de culpabilitat emès pel jurat popular, a 5 anys i mig de presó per un delicte d'homicidi un caçador que va matar un agricultor amb una escopeta a Santa Maria de Montmagastrell, a Tàrrega, al desembre de 2014. A l'home, que ara té 77 anys, també se l'imposa una indemnització de 400.000 euros i la prohibició d'acudir o residir a la població d'on era la víctima ni a comunicar-se amb la seva família durant un període de 7 anys. Després que així ho proposés el tribunal del jurat popular que va jutjar l'acusat entre el 27 de novembre i l'1 de desembre, l'Audiència proposarà al govern espanyol l'indult parcial de la pena imposada a causa de l'edat del condemnat.

Summary: L'Audiència de Lleida condemna a 5 anys i mig de presó el caçador que va matar un pagès a Santa Maria de Montmagastrell


Un total de 28 sense sostre han passat la nit al pavelló municipal Agnès Gregori de Balàfia que l'Ajuntament de Lleida va habilitar aquest dilluns -amb unes 50 places de capacitat- per tal que pugui acollir persones que dormen al carrer a la ciutat, fins que duri la situació d'excepcionalitat per l'emergència generada pel coronavirus SARS-CoV-2. Així ho ha explicat a través d'una piulada a Twitter l'alcalde de Lleida, Miquel Pueyo. A la vegada, ha indicat que l'estada dels usuaris al pavelló es fa seguint "les condicions de distància i seguretat adients". L'alcalde també ha explicat que durant aquest matí se'ls faran arribar revistes, llibres i jocs de taula. "El confinament dels que no tenen casa és –també- essencial", ha assenyalat Pueyo.

Summary: 28 persones sense sostre passen la primera nit al pavelló Agnès Gregori de Lleida habilitat per la Paeria


El president d'ERC, Oriol Junqueras, ha lamentat aquest dissabte que en el moment més àlgid de l'independentisme hi hagi qui defugi responsabilitats o es desanimi. Sense citar un sol nom, el líder dels republicans ha criticat que ara que la independència "ha guanyat" i que Catalunya té "el dret a sortir del frontó", no tothom tingui la mateixa voluntat que Esquerra. "Ara resulta que alguns dels nostres sembla que perden el sentit de la responsabilitat i uns altres es desanimen", ha exclamat davant de les 150 persones que l'han escoltat des de la sala Cabanyes de Mataró. "Si algú està desanimat, que vingui amb nosaltres, que s'animarà de cop", ha afegit. Junqueras ha subratllat que ERC "mai s'ha rendit ni s'ha resignat" ni quan els independentistes eren pocs: "si no ho vam fer quan érem pocs, segur que no ho farem ara que som la majoria". "A la gent se la defensa a tot arreu i no es perd mai cap oportunitat", ha destacat Junqueras, defensor de la importància que l'independentisme sigui "fort" al Congrés dels Diputats per defensar els resultats del 27-S. "Aquells que estan desanimats i tenen algun dubte, que vegin que som moltíssims", ha insistit. De fet, ha presentat ERC com el partit que "mai" es rendeix ni es resigna i ha convidat a tothom que tingui algun dubte a apropar-s'hi: "si algú està desanimat, que vingui amb nosaltres i s'animarà de cop. ERC no té dubtes pel que fa a la victòria de l'independentisme en el plebiscit del 27 de setembre. De fet, els seus diputats a Madrid faran servir el Congrés com a altaveu per explicar-li a la resta d'espanyols i al món que Catalunya "ja ha decidit". La importància de les properes eleccions espanyoles rau, precisament, en no renunciar a aquest altaveu i no cedir la imatge de Catalunya a C's. El cap de llista d'ERC, Gabriel Rufián, que ha precedit Junqueras en els discursos, ha subratllat la impossibilitat que sempre tindran els catalans de ser allò que vulguin ser dins l'estat espanyol. "Calen 2/3 del Senat i del Congrés, una dreta democràtica que no existeix, una esquerra valenta que no existeix, les 7 boles de drac, una mica de sang i un unicorni", ha ironitzat. "Un munt de coses, Massa", ha afegit a continuació en una de les frases més aplaudides per l'auditori. Rufián ha presentat Junqueras com "el president de la futura República Catalana" i ha defensat la independència com l'única opció viable perquè els catalans escullin com volen organitzar-se. L'Estat és un "mur", ha repetit en diverses ocasions. "Un frontó que és igual que sigui blau, vermell o taronja", ha afegit en relació a les tres formacions polítiques que, segons les enquestes, tenen opcions de governar Espanya després del 20 de desembre. Com Junqueras, Rufián també ha subratllat que l'independentisme ja ha guanyat a les urnes i que l'objectiu és ara anar a defensar aquest resultat a Madrid. "No hi ha res impossible", ha recalcat el cap de llista republicà, que recorda com la generació dels seus avis va haver d'aixecar "cases i barris sencers amb les mans i dotar pobles i ciutats de llim i aigua". "Guanyar un país a les urnes no té res d'impossible", ha conclòs. Unes 150 persones han assistit al míting d'ERC a Mataró. A diferència del que ha estat habitual en les darreres campanyes dels republicans només s'hi ha pogut veure tres estelades. Com és tradicional, però, el públic ha acabat dempeus cridant independència mentre Rufian, Junqueras, Esther Capella i els candidats del Maresme els saludaven des de l'escenari.

Summary: Junqueras lamenta que hi hagi independentistes que "perdin el sentit de la responsabilitat d'altres que es desanimin"


L’alcalde d’Anvers, al nord de Bèlgica, Bart de Wever, ha afirmat que fets com els empresonaments dels vuit consellers del Govern “no s’haurien de tolerar a cap país de la UE”. El també president del partit independentista flamenc Nova Aliança Flamenca (N-VA) creu que “no s’hauria de tancar gent només perquè exerceixin els seus drets democràtics”. En aquest sentit, ha instat l’Estat espanyol a “no amagar-se rere l’estat de dret” perquè “aquest no és un conflicte legal, és polític i es resol amb el diàleg”. “La pitjor dictadura és la dictadura de les lleis dolentes”, ha afegit De Wever en declaracions a mitjans flamencs aquest matí.  D’altra banda, De Wever ha respost el portaveu del PP al Parlament Europeu, Esteban González Pons, que ha acusat el partit N-VA de tenir una “història de xenòfobia”. Segons l’alcalde d’Anvers, “molta gent" del règim franquista “encara té responsabilitats” al Partit Popular. A més, ha dit que la formació liderada per Mariano Rajoy “sembla que no hagi entès moltes lliçons del passat: el respecte als drets democràtics, cap violència cap a la població i no posar polítics a la presó”. “Sobre la història dels partits polítics, el PP hauria de callar”, ha reblat.  De Wever també ha fet una crida a la reacció de la Unió Europea. “Si Europa trenca el silenci i, per exemple, juga un paper de mediació i fa un toc d’atenció a Rajoy, això podria solucionar moltes coses i podria ajudar a baixar la tensió al país”, ha remarcat. Pel que fa a la decisió d’ahir d’un jutge belga de deixar Carles Puigdemont i els quatre consellers destituïts en llibertat, ha dit que espera que “no es decideixi” una extradició, però que ara el tema “és a mans de la justícia, que és independent”, ha apuntat.

Summary: L’alcalde d’Anvers creu que els empresonaments dels consellers del Govern “no s’haurien de tolerar a cap país de la UE”


L'Audiència de Barcelona jutjarà des d'aquest dimecres tretze CDR independentistes per haver-se assegut i encadenat el 23 de febrer del 2018 a les escales del Palau de Justícia. La fiscalia, que és la única acusació, demana 2,5 anys de presó per un delicte de desordres públics per a onze dels acusats que es van encadenar davant de l'edifici del TSJC, i 1 any de presó per a dos més per desobediència i resistència greu a l'autoritat, per haver donat puntades de peu i de puny a mossos mentre els estaven desallotjant del carrer. Els encausats consideren que la fiscalia està fent una "repressió política" i "criminalitzant" el dret de protesta, segons van denunciar a finals de novembre.  Està previst que el judici acabi dijous. Tal com recull la fiscalia en el seu escrit d'acusació, el 23 de febrer del 2018 un grup de manifestants, entre els que es trobaven onze dels acusats, es van dirigir "corrent" a l'entrada principal de l'edifici del TSJC, van tancar les portes, "les van bloquejar amb diverses cadenes de ferro o de moto" i es van asseure "encadenant-se entre ells i a les columnes exteriors de l'edifici". Ho van fer, segons el ministeri públic, "d'acord entre ells i amb l'objectiu d'impedir el funcionament normal del tribunal". La fiscalia sosté que l'objectiu era "bloquejar" el TSJC, com s'afirmava en un "manifest" que es va repartir. El ministeri públic acusa els encausats d'actuar amb "menyspreu" cap a l'autoritat dels mossos d'esquadra que els van demanar que es retiressin, a qui no van fer cas. "La falta de col·laboració dels acusats va obligar els efectius policials a tallar les cadenes amb unes cisalles", relata, i posteriorment detenir-los. La fiscalia situa l'arribada els manifestants a les 07.45 hores i el restabliment de l'accés al tribunal a les 09.05 hores. A més, la fiscalia també acusa a dues persones més de desobediència i resistència greu a l'autoritat, per qui demana una pena d'un any de presó. Es tracta, segons el relat del ministeri públic, de dues persones que van participar en una concentració davant mateix de l'edifici i que va tallar al trànsit el passeig Lluís Companys. La fiscalia remarca que, sobre les 09.50 hores, els agents van treure els concentrats "un a un", i que una d'elles va donar puntades de peu a dos mossos, i un altre va donar cops de puny i puntades de peu a un altre agent.  La fiscalia admet que cap d'aquests policies va patir cap lesió com a conseqüència d'aquests fets. Però afegeix que van caler "més d'un centenar d'efectius policials" per poder restablir el trànsit a la via cap a les 10.15 hores. Acusen la fiscalia de "repressió" En una roda de premsa celebrada a finals del novembre del 2018, bona part dels encausats i el seu grup de suport van acusar la fiscalia de buscar la "repressió" del moviment independentista i fer unes peticions de pena amb motivacions "polítiques".  L'advocat defensor, Eduardo Cáliz, va opinar que el judici no serà per desordres públics, sinó per perseguir la mobilització ciutadana. Així, va recordar que el Tribunal Europeu dels Drets Humans diu que els talls de carrers i altres tipus de mobilitzacions molestes s'emmarquen en la llibertat de protesta. Unes 300 persones es van manifestar diumenge passat entre la plaça Urquinaona de Barcelona i el Palau de Justícia per demanar l'absolució dels tretze CDR. Per aquest dimarts s'ha convocat una concentració de suport als encausats davant del Palau de Justícia.

Summary: L'Audiència de Barcelona jutja tretze CDR per encadenar-se a les portes del TSJC el febrer del 2018


Els Mossos d'Esquadra van detenir dimecres, 8 de juny, un home de 47 anys, nacionalitat espanyola i veí del Prat de Llobregat que duia gairebé un quilo de marihuana amagada al cotxe. L'individu va quedar arrestat per un delicte contra la salut pública, concretament per tràfic de drogues i la seva dona, que anava d'acompanyant al mateix vehicle, va ser denunciada per la mateixa infracció. Els fets van passar cap a les 13.20 hores en un control ubicat a la principal via que permet accedir al barri de Sant Cosme del Prat de Llobregat quan els agents van aturar un vehicle de gamma alta en el qual viatjava la parella. Durant l'escorcoll van trobar una capsa plena de cabdells de marihuana preparats per la seva venda i que pesaven uns 900 grams, una quantitat que, segons la policia catalana, té un preu de venda en el mercat il·legal de 4.000 euros. Els mossos van detenir el conductor del vehicle com a presumpte autor d'un delicte contra la salut pública, concretament per tràfic de drogues. La seva dona, de 47 anys i també de nacionalitat espanyola, ha quedat investigada pel mateix delicte, ja que, en el moment de l'escorcoll, va patir un atac d'ansietat i va haver de ser atesa i traslladada en ambulància a un centre hospitalari. El detingut va passar a disposició judicial i el jutge va decretar la seva llibertat amb càrrecs. La investigació continua oberta i no es descarten noves detencions.

Summary: Enxampen al Prat de Llobregat un conductor amb gairebé un quilo de marihuana amagada al cotxe


La candidata d’ERC replica Pablo Iglesias: “No tenim prou dits per comptar els atacs feixistes des de l’1-O, però ningú ha despertat res, és que calen molts més esforços” ACN Barcelona.-La número dos de la llista d’ERC per al 21-D, Marta Rovira, ha aprofitat la participació a un acte del partit sobre migració i diversitat per carregar contra la Constitució espanyola en el dia que l’Estat commemora el seu 39è aniversari. “Avui que ens toca celebrar una Constitució que ens escanya, ens uniformitza i ens resta drets a cada dia que passa”, ha lamentat, tot advertint que els republicans i els independentistes van just “en sentit contrari a tot això”. Per a Rovira, l’Estat “imposa un model de societat absolutament diferent” al que ells plantegen. “La Constitució i els que la interpreten imposen un model uniformador, basat en l’article 2 per imposar la unitat i no des de la diversitat. Nosaltres volem que ningú deixi de ser el que és”, ha afegit.  A més, la candidata d’ERC ha criticat els que vinculen independentisme amb tendències identitàries excloents. “Aquest procés democràtic no ha anat ni anirà mai d’orígens, llengües o banderes, i els que ens acusen d’identitaris van molt equivocats. I per això no podran aturar aquest procés democràtic, no el podran combatre i sempre guanyarem”, ha dit, tot explicant que l’independentisme “va de construir una república de tots i per a tots, social, d’igualtat d’oportunitats”. “És un procés que suma, generador d’igualtat, que inclou. I per això no s’entén com l’Estat va sempre en contra d’aquest procés”, ha etzibat.  Rovira, però, també ha aprofitat per respondre el líder de Podem, Pablo Iglesias, que fa uns dies va acusar els sobiranistes de “despertar el feixisme” pels plans que han portat a terme des del Govern. “Nosaltres el que volem és acabar i excloure els atacs racistes, xenòfobs i feixistes que patim. En comptem molts des de l’1-O i no tenim prou dits a les mans per comptar-los”, ha dit, per replicar que “si hi ha atacs feixistes a la societat és perquè no hem sabut lluitar prou, ningú ha despertat res”. “Calen molts més esforços entre tots i per a tots, des de la diversitat i respectant, i posant en valor aquesta diversitat”, ha dit.  Aprofitant la presència de persones migrades entre el públic, Rovira ha explicat que la “república que vol construir” ERC planteja un “model de ciutadania on que ningú hagi de deixar de ser qui és, per construir entre tots des del que som, sentim i volem ser; basat en la generació de confiança entre tots nosaltres”. Segons la candidata d’Esquerra, “el republicanisme significa crear ciutadania sumant, generant xarxa i comunitat, de la que ningú se’n pot veure despenjat, generant drets”. Rovira també ha tingut temps per criticar que el Tribunal Constitucional hagi tombat part de la llei d’acollida de Catalunya. “Després de 10 anys aplicant-la, el TC diu que hi ha articles de la llei d’acollida que li molesten. És una ofensa absoluta. Evidencia que no entenen res del que estem fent. Continuarem aplicant la llei i el pla d’acollida”, ha sentenciat.  A l’acte han intervingut també els membres de la candidatura Ruben Wagensberg i Najat Driouech, el fins ara diputat al Parlament Chakir el Homrani, la diputada al Congrés Ana Surra, el senador Robert Masih i el regidor de Sabadell Gabriel Fernandez; tots ells parlant dels problemes i solucions a les dificultats de les persones migrades i refugiades.  Najat Driouech ha volgut avisar que arriba al Parlament per acabar amb “la motxilla d’estereotips” que s’atribueix sovint a les dones que, com ella, porten vel islàmic. “Jo vull representar la totalitat de la ciutadania, no només al col·lectiu que es vesteix similar a mi. Quan anem a votar, escollim els nostres representants que defensaran els drets i als ciutadans. I afortunadament, a la Catalunya del segle XXI està quedant bastant anecdòtic que jo porti o no el mocador al cap, perquè és una decisió personal”, ha dit rebent una gran ovació dels assistents.  Per la seva part,  Ruben Wagensberg, que ve de treballar pels refugiats i els seus drets, ha reivindicat que a Catalunya “s’ha d’acollir més i millor”. “Pes responsabilitat, per deure i per dret”, ha afegit. També ha criticat que la Generalitat “no tingui els recursos i la capacitat d’atorgar asil, i per tant decideix l’Estat a qui acull i quanta gent”, tot recordant que l’Estat espanyol “es va comprometre a fer efectiva l’arribada de més de 17.000 persones, no es va complir, i només han vingut l’11%”. “Si ja ens semblava miserable posar una xifra, a sobre ho incomplim”, ha sentenciat.

Summary: Rovira lamenta que toqui “celebrar una Constitució que ens escanya, uniformitza i resta drets a cada dia que passa”


L'agència de qualificació de crèdit DBRS afirma en una anàlisi sobre la situació financera espanyola que les Comunitats Autònomes no compliran aquest any l'objectiu de dèficit a causa de les demores del govern estatal en diversos pagaments, com ara les transaccions addicionals del 2019 del sistema de finançament autonòmic, les anomenades entregues a compte, o les transferències dels ajustaments de l'IVA del 2017, que les regions esperaven aquest any. Els comptes autonòmics també estan afectats, segons DBRS, per les limitacions de despesa implementades per compensar les demores en els ingressos, així com per l'absència de previsions d'entregues a compte del govern estatal per al 2020, que "compliquen els processos pressupostaris per a l'any vinent a les regions". DBRS considera que les demores en les entregues a compte i en l'IVA pressupostat equivalen al 0,6% del PIB de les regions. I creu que atesa la mida de la caiguda dels ingressos, és "improbable" que pugui ser "plenament compensada" amb retallades de la despesa. La incertesa política al govern estatal "també afectarà" les finances autonòmiques posteriors al 2019, fet que complicarà els seus processos pressupostaris i demorarà "encara més la ja endarrerida reforma del sistema de finançament autonòmic". En tot cas, i malgrat subratllar que les comunitats autònomes no podran complir amb l'objectiu de dèficit a conseqüència d'aquest escenari, DBRS considera que els dèficits regionals "probablement podrien ser compensats" per un dèficit "més baix" del govern estatal. Per tant, la situació "no tindrà un impacte significatiu" en els comptes públics generals. L'entitat manté la qualificació A amb perspectiva estable al deute sobirà espanyol.

Summary: Les CA no compliran l'objectiu de dèficit pels pagaments demorats de l'Estat, segons l'agència DBRS


Un ultralleuger s'ha estavellat aquest divendres a la tarda a Viladamat (Alt Empordà). Segons els Bombers de la Generalitat, l'aparell, que havia sortit d'Empuriabrava en direcció cap a l'aeròdrom de Viladamat, ha hagut de fer un aterratge d'emergència i al voltant de tres quarts de cinc de la tarda ha caigut a tocar de la carretera GI-623 a l'alçada del quilòmetre 13, entre Viladamat i Ventalló. Els dos ocupants de l'aparell han resultat il·lesos. Fins al lloc dels fets s'hi ha desplaçat tres dotacions dels Bombers de la Generalitat, que han hagut de retirar les restes de l'aparell que havien quedat sobre la calçada de la GI-623.

Summary: Un ultralleuger s'estavella a Viladamat i els dos ocupants resulten il·lesos


CSQP demana aparcar l'èpica i apostar per majories àmplies, cohesió social i escenaris de diàleg  ACN Barcelona.-El president del grup parlamentari de CSQP, Lluís Rabell, ha advertit el president de la Generalitat, Carles Puigdemont, que "ningú té dret d'apostar el bé comú de l'autogovern en una juguesca particular o partidista". "Les institucions no pertanyen a cap partit, no es pot jugar amb això", ha assegurat el cap de llista de l'esquerra independentista al ple específic que se celebra aquest dijous a la tarda al Parlament per donar resposta a l'aplicació de l'article 155 de la Constitució. Rabell, que ha advertit Puigdemont que "qui no sap defensar els drets adquirits no podrà assolir-ne de nous", ha reclamat també que es deixi de banda l'èpica i s'aposti per majories àmplies, la cohesió social i els escenaris de diàleg per replicar el govern espanyol. Un front comú que hauria de sumar també el PSC, al seu parer, i per això els ha advertit: "No hi ha reforma constitucional que pugui arribar de la mà del 155". Rabell, que s'ha oposat a una declaració d'independència després de l'1-O, ha advertit també que l'aplicació del 155 té un caire "d'arbitrarietat generalitzat" i  ha demanat a Puigdemont que "desoeixi els aprenents de bruixot que l'empenyen al precipici".  El portaveu parlamentari de CSQP ha demanat fer una "treva i parar màquines" i obrir una via de diàleg perquè la coalició d'esquerres no considera  una declaració d'independència com a "resposta" a l'aplicació del 155. "Convocar eleccions? Suspendre sense ambigüitat la DUI? Vostè sap quins són els moviment que hauria de fer per desactivar l'amenaça del 155. Li demanem que faci aquests moviments, pensem que en té l'obligació política i moral", ha arrencat Rabell en una intervenció que s'ha partit amb el portaveu parlamentari adjunt de CSQP i líder de Podem Albano Dante Fachin.  En admetre que no poden garantir al Govern que l'Estat "reaccioni positivament els gestos de distensió", Rabell ha insistit que de l'1-O no se'n després un mandat per declarar la independència. "Catalunya no necessita més màrtirs", ha dit Rabell en recordar Jordi Sànchez i Jordi Cuixart, president de l'ANC i Òmnium Cultural, empresonats. "Li demanem que tingui el valor de desoir els aprenents de bruixot que l'empenyen al precipici, els hem sentit bramar", ha dit Rabell en lamentar que hi hagi veus que hagin acusat Puigdemont de "traïdor". "No necessitem èpica, sinó lògica, raonament, seny i una política encertada", ha insistit.  A més, i en advertir que el 155 passa per uns "termes devastadors", CSQP ha interpel·lat directament els socialistes i els ha fet una crida a sumar-se a les àmplies majories de rebuig. "Començant per la preservació de sòlides complicitats; no hi ha reforma constitucional que pugui arribar de la mà del 155, sinó una sortida reaccionària a la crisi territorial, un blindatge de poder que somia la dreta", ha reblat Rabell.  Per tot plegat el president del grup parlamentari de CSQP ha instat Puigdemont a fer "el que estigui a les seves mans" per preservar l'autogovern. "És el seu primer deure com a president", ha setenciat Rabell.

Summary: Rabell a Puigdemont: "Ningú té el dret d'apostar el bé comú de l'autogovern en una juguesca particular o partidista"


Fernández Díaz assegura que la Generalitat pot incrementar la despesa social gràcies a l'ajuda de l'Estat ACN Barcelona.-El candidat del PPC a les eleccions del 26-J per Barcelona, Jorge Fernández Díaz, ha tret pit aquest dimecres de la inversió del govern espanyol en el Corredor Mediterrani i ha promès que si els populars tornen a governar, s'alliberaran dels peatges a mesura que vagin caducant les concessions, en la línia del que ja va anunciar la ministra de Foment, Ana Pastor. Segons Fernández Díaz, la Generalitat pot incrementar la despesa social en els seus pressupostos del 2016 gràcies a  l'ajuda de l'Estat. "Gràcies al govern del PP, el Corredor Mediterrani s'està construint i la Generalitat pot augmentar la despesa social", ha apuntat en roda de premsa després de reunir-se amb Rafael Hernando i diputats del Congrés i del Parlament.  En concret, ha remarcat que la partida social ha crescut uns 870 MEUR en el projecte de llei de pressupostos de la Generalitat, que és "pràcticament equivalent al que s'ha estalviat" el Govern en interessos del deute, uns 850 milions, perquè el govern espanyol "va aconseguir amb les seves ajudes que Catalunya no fos considerada en fallida per les agències de qualificació".  També ha presumit de les inversions en el Corredor Mediterrani, 6.237 MEUR en execució, amb tot l'eix en obres i alguns trams en procés de culminació, ha dit.

Summary: El PPC treu pit de la inversió en el Corredor Mediterrani i promet alliberar els peatges quan caduquin les concessions